R. Bauer, poslanec: (2007-10-23):
Prvá sa týka výdavkov poisťovní na prevádzkové činnosti, kde návrh znížiť túto hranicu zo 4 % na 3 %, i keď výbor, ktorý garantuje, zdravotný výbor, navrhol kompromis 3,5 %. Myslím si, že ten návrh nie je dobrý, že bolo by lepšie celé toto vypustiť a uvediem prečo. Najdrahšia činnosť poisťovní je práve kontrola kvality poskytovania zdravotnej starostlivosti a kontrola účelnosti vynaložených prostriedkov. Predovšetkým na lieky, laboratórne a pomocné vyšetrenia a tá je financovaná z týchto v súčasnosti 4 % z úhrnu poistného pred prerozdelením. Z týchto prostriedkov sa financuje aj kontrolná činnosť poisťovní. Pokiaľ poisťovne nebudú mať dostatok prostriedkov na vykonávanie kontrolnej činnosti v oblasti kvality poskytovania zdravotnej starostlivosti a v oblasti účelnosti poskytovania finančných prostriedkov, tak to bude mať v konečnom dôsledku dopad na zdravie ľudí a dopad na efektívne využívanie prostriedkov v zdravotníctve. Z tohto dôvodu je to veľmi vážny zásah a veľmi zlý návrh. Preto tento návrh nie je zlepšením súčasného stavu, ale jeho výrazným zhoršením. Pozrime sa, ako zákon definuje základné povinnosti zdravotnej poisťovne pri zabezpečovaní a kontrole dobrej, kvalitnej a včasnej zdravotnej starostlivosti o poistenca. Poisťovňa musí predovšetkým dobre poznať situáciu poskytovateľov zdravotnej starostlivosti. Zákon § 7 ods. 4 jej ukladá stanoviť a uverejňovať kritériá na uzatváranie zmlúv o poskytovaní zdravotnej starostlivosti. Tieto kritériá sa zverejňujú na webovej stránke zdravotnej poisťovne, na úradnej tabuli na verejne prístupnom mieste. Zdravotná poisťovňa na základe zákona § 4 ods. 6 musí spolupracovať na vypracovávaní indikátorov kvality. Rozhodujúcim prínosom je pravidelné vyhodnocovanie indikátorov kvality spolu s ďalšími povinnosťami napríklad v § 15 ods. 1 bod c, a to je publikovanie týchto výsledkov, poskytovanie týchto údajov, vykonávanie kontroly kvality, využíva indikátory kvality a výsledky kontroly pri vytváraní poradia jednotlivých poskytovateľov a podobne. Pri priamej starostlivosti o poistenca je to vedenie dispenzarizačných zoznamov podľa § 16 ods. 1 bod h a § 16 ods. 6, čiže o pacientov s chronickými ochoreniami, ktorí vyžadujú dlhodobú opakovanú zdravotnú starostlivosť. Poisťovňa sleduje i poistencov čakajúcich na poskytnutie plánovanej zdravotnej starostlivosti, čakacie listiny podľa § 6 ods. 2 vyššie citovaného zákona. Pre týchto poistencov vytvára technické rezervy na úhrady. Zaoberá sa ďalej podnetmi, sťažnosťami poistencov podľa § 11 ods. 7. Zásadný význam pre kvalitu, efektívnosť a ekonomickú účelnosť zdravotnej starostlivosti má analýza predpisovania liekov a mnoho iných povinností. Navrhované zníženie výdavkov na prevádzku bude mať za následok obmedzenie a likvidáciu aktivít zdravotných poisťovní smerujúcich k nadštandardným službám pre poistencov, dostupnosť klientskych pracovísk, elektronická komunikácia, podpora a propagácia preventívnych programov zdravého životného štýlu a podobne. Mnohé poisťovne ponúkajú dnes pre svojich klientov výhody, ktoré jednoznačne so zdravím súvisia, napríklad zdravotné poisťovne ponúkajú vstup do krytej plavárne za polovičný lístok, zľavy v obchodoch, na športoviskách, príspevky na očkovanie a podobne. Takéto opatrenia majú, samozrejme, dopad na kvalitu zdravia a znižujú potrebu finančných prostriedkov na liečenie chorôb. Úlohy stanovené zákonom nemožno splniť bez trvalej a účinnej komunikácie s poistencom. Poisťovňa, aby bola užitočným pomocníkom každého občana, musí hľadať spôsob, ako komunikovať s poistencom, aby si zdravie predovšetkým chránil, aby si zlepšoval svoje zdravie, aby využíval možnosti primárnej i sekundárnej prevencie, aby poznal možnosti najvhodnejšieho využitia zdravotnej starostlivosti a racionálnej liečby. Preto je samozrejmé, že komunikačné cesty k poistencom, internetová komunikácia, chránená internetová komunikácia, listové zásielky, reklamné kampane sú nevyhnutnou a integrálnou súčasťou starostlivosti o zdravie občana. Len zvýšené prostriedky na budovanie kvalitného e-Health programu umožnia splnenie jeho hlavného cieľa – individualizovanie zdravotnej starostlivosti, efektívne manažovanie pacienta, dostupná, rýchla, nenáročná a zrozumiteľná komunikácia pre poistenca – občana. Preto si myslím, že súčasný stav je dobrý a nie je potrebné dávať tento návrh a podporujem návrh, ktorý bude o chvíľu prezentovaný, aby tento bod bol vypustený. Druhý bod týka sa čl. I bodu 5, kde pán poslanec Novotný dal pozmeňujúci návrh na jeho vypustenie. Pán poslanec Urbáni dal návrh na zlepšenie ods. 6. Ja si myslím, že najlepšie riešenie je vypustiť celý tento odsek preto, že v dôvodovej správe predkladateľ argumentuje, že vzhľadom na zákonné vymedzenie účelu založenia zdravotnej poisťovne, presné vymedzenie predmetu činnosti neekonomickej povahy atď. je nutné zdravotnú poisťovňu vnímať len ako sprostredkovateľku služby verejnosti, financujúcu verejné statky, ktoré majú povahu nerivalitnej spotreby. Zdravotná poisťovňa má svoju činnosť vymedzenú v § 6 platného zákona, kde okrem iných pôsobností jej zákon určuje aj vykonávať kontrolnú činnosť, vykonávať poradenskú činnosť pre poistencov a platiteľov poistného, vykonávať analýzu predpisovania liekov vždy do 60 dní po skončení štvrťroka. Na to, aby zdravotné poisťovne mohli tieto činnosti kvalitne vykonávať, je z podstaty veci lepšie, ak sú motivované ziskom. Mnohé subjekty pôsobiace v oblasti zdravotníctva tvoria zisk, už to tu bolo spomínané. Farmaceutické firmy každoročne patria medzi najziskovejšie spoločnosti v celosvetovom meradle. Distribučné spoločnosti a lekárne majú zákonom stanovené maximálne marže a pravidelne vykazujú zisk. Rovnako akciové spoločnosti, ktoré prevádzkujú spoločné vyšetrovacie a liečebné zložky, biochemické a hematologické  laboratóriá a podobne, zväčša dosahujú na Slovensku primeraný zisk. Ak majú byť poisťovne motivované, aby v prospech svojich klientov, všetkých občanov Slovenskej republiky posudzovali odôvodnenosť a finančnú náročnosť odporúčaných vyšetrení liekov, je dôležité, aby boli dostatočne stimulované. Zisk v tomto prípade je odmenou za nám adekvátnu námahu, ktorú vynakladajú v prospech zdravia svojich klientov. Na zvyšovanie kvality zdravotnej starostlivosti je potrebné vykonávať výskum v oblasti liekovej politiky, čo môžu robiť farmaceutické firmy práve preto, že majú zisk, ale aj v oblasti hľadania nových spôsobov zvyšovania kvality zdravia predchádzaním chorôb, čo môžu robiť zdravotné poisťovne a aj im to zo zákona prislúcha, ale len keď budú môcť mať primeraný zisk podobne ako farmaceutické firmy. To je argumentácia, ktorú poradcovia pánovi ministrovi Zajacovi dávali a myslím si, že nie je nad také posúdenie, pani poslankyňa, ako ste to povedali. Hlavný dôvod, prečo je činnosť zameraná na podporu životných aktivít predchádzajúcich chorobám a zvyšujúcim zdravie, potrebná je v tom, že všetka činnosť zdravotníctva ovplyvňuje dĺžku života a kvalitu zdravia len späť až 15 % podľa údajov Svetovej zdravotníckej organizácie. Genetické faktory, makroprostredie predstavujú ďalších 30 až 40 % podielu vplyvov na úroveň zdravia a strava, pohyb a ďalšie ovplyvniteľné faktory predstavujú viac ako 50-percentný podiel. Preto je dôležité hľadať iné spôsoby, ako predchádzať chorobám, ako ovplyvniť dĺžku života a kvalitu zdravia, a preto musia mať tie firmy, čo to robia, motiváciu, a tou motiváciou je zisk, nič lepšie zatiaľ ekonómovia nevymysleli. A na to, aby poisťovne mohli hľadať iné spôsoby na zvýšenie kvality zdravia a zabezpečovať kvalitnú poradenskú činnosť pre svojich poistencov, klientov a aby boli motivovaní to kvalitne vykonávať, je potrebné zabezpečiť časť zdrojov z príspevkov poistencov. Ten istý paragraf, ktorý navrhuje regulovať použitie kladného hospodárskeho výsledku navrhuje aj pravidlo použitia tohto kladného výsledku ešte v tom istom roku. To je prakticky nemožné, pretože po účtovnej uzávierke schválenej valným zhromaždením zostáva len 6 mesiacov, čo je krátka doba na realizáciu rozumných investícií. K tretiemu bodu, a to je čl. I bod 7. Takisto pán poslanec Novotný už dal pozmeňujúci návrh na jeho vypustenie, aj pán poslanec Urbáni súhlasil s oboma. Zdravotné poisťovne museli pri svojom vzniku podľa zákona preukázať minimálne 110 miliónov korún vlastného imania ako podmienku na získanie licencie. Tieto prostriedky využili na budovanie a udržanie poistného kmeňa na administratívne úkony pre poistencov. Preto je proti dobrým mravom a proti ekonomickej logike, ak pri postúpení časti kmeňa medzi dvoma poisťovňami by nebolo možné si tieto vynaložené prostriedky nárokovať. Takáto zmena by určite nezostala ani bez právnych dôsledkov pre štát, ako tu pred chvíľou hovoril aj pán poslanec Lipšic. Ďakujem za pozornosť.